作者:辛棄疾
標題:賀新郎
內容:柳暗清波路。送春歸、猛風暴雨，一番新綠。千里瀟湘葡萄漲，人解扁舟欲去。又檣燕、留人相語。艇子飛來生塵步，唾花寒、唱我新番句。波似箭，催鳴櫓。黃陵祠下山無數。聽湘娥、泠泠曲罷，為誰情苦。行到東吳春已暮，正江闊、潮平穩渡。望金雀、觚稜翔舞。前度劉郎今重到，問玄都、千樹花存否。愁為倩，麼弦訴。